Lännen Uutiset

Lännen Uutiset oli Oregonin Astoriassa vuosina 1905–1913 ilmestynyt amerikansuomalainen sanomalehti.

Useita amerikansuomalaisia lehtiä toimittanut Fred Karinen perusti Lännen Uutiset edellisenä vuonna lakanneen Lännettären jatkajaksi. Sen toimittajana työskenteli Kalle Haapakoski. Karisen kuoltua vuonna 1909 lehden omistajat ja toimittajat vaihtuivat moneen kertaan. Sosialistisen Toverin kanssa kilpaillut Lännen Uutiset oli poliittisesti neutraali ja noudatteli lähinnä mainostajiensa näkökantoja. Kerran viikossa ilmestyneen lehden levikiksi ilmoitettiin 4 700 kappaletta vuonna 1910.

Samanniminen J. W Lähteen ja Otto Massisen lehti ilmestyi Wyomingin Rock Springsissä vuonna 1896. Oke Zatterlowin Lännen Uutiset ilmestyi Astoriassa vuosina 1946–1951.

Lähteet

Luokka:Amerikansuomalaiset sanomalehdet